**Školski esej – F.Kafka, Preobrazba**

Pred vama je ulomak djela Franza Kafke  *Preobrazba.*

Pozorno ga pročitajte, a zatim i smjernice za pisanje školskog eseja ispod teksta. Redoslijed ponuđenih smjernica ne obvezuje vas u oblikovanju eseja. Svoj esej oblikujte kao zaokruženu cjelinu (uvod, razrada zaključak). Najprije pišite na listu za koncept, a kasnije uredno prepišite na list za čistopis. Pazite na pravopisnu i gramatičku točnost.

**Kad se Gregor Samsa jednog jutra probudio nakon nemirnih snova, primijetio je da se u krevetu bio pretvorio u golemog kukca. Ležao je na oklopno tvrdim leđima i vidio, kada bi malko podigao glavu, svoj zaobljeni, smeđi, zasvođenim ukrućenjima razdijeljen trbuh, na čijoj se visini pokrivač, koji samo što nije spuznuo na tlo, još jedva držao. Njegove mnoge prema obujmu njegova tijela jadno mršave nožice treperile su mu bespomoćno pred očima.„Što se to sa mnom dogodilo?“ pomisli. To nije bio san. Njegova zbiljska samo nešto odveć mala ljudska soba ležaše mirno između četiri dobro znana zida. Nad stolom, nad kojim bijaše rasprostrta raspakovana kolekcija uzoraka različitih tkanina – Samsa bijaše trgovački putnik – visjela je slika koju je nedavno bio izrezao iz nekog ilustriranog časopisa i stavio u zgodan pozlaćen okvir. Predstavljala je damu koja je, sa šeširom i vratnim krznom, sjedila uspravno i držala prema gledaocu težak krzneni muf, u kojem je nestala čitava njena podlaktica. Gregorov pogled usmjeri se zatim prema prozoru, i tmurno vrijeme – čulo se kako kišne kapi lupkaju po prozorskom limu – činilo ga je posve melankoličnim. „Kako bi bilo da odspavam još malko i zaboravim sve ludorije!“ pomisli, no to bijaše potpuno neizvedivo, jer se bio naviknuo da spava na desnoj strani, ali se u sadašnjem stanju nije mogao dovesti u taj položaj. Ma kako snažno da se bacao na desnu stranu, uvijek bi se iznova odnjihao u prijašnji leđni položaj. Bit će da je to i sto puta pokušavao, zatvarajući oči da ne gleda zakoprcane nožice, te je tek onda odustao kad je u boku počeo ćutjeti neki lak, prigušen bol što ga dotada još nikada nije bio oćutio.„O Bože“, pomisli, „kakvo li sam naporno zvanje izabrao! Iz dana u dan na putu. Poslovna su uzrujavanja mnogo veća nego u radnji kod kuće, a osim toga mi je nametnuta i muka putovanja, brige oko voznih redova, neredovita, loša hrana i druženje s ljudima, koje je uvijek drukčije, nikada dugo ne traje i ne postaje srdačnije. Neka vrag sve to nosi.“ Osjetio je lak svrbež gore po trbuhu, polako se na leđima gurao bliže uzglavlju da bi mogao bolje podići glavu; našao je mjesto gdje ga je svrbjelo i koje bijaše osuto sve samim bijelim točkicama, za koje nije znao što su; i htio je jednom nožicom opipati to mjesto, ali je odmah uvuče, jer ga pri dodiru prostrujiše ledeni srsi.**

Smjernice za pisanje

Odredite mjesto pripovijetke  Preobrazba u stvaralačkom opusu Franza Kafke.

Smjestite ulomak u kontekst pripovijetke. Smjestite djelo u književnopovijesno razdoblje.

Pokažite razumijevanje sadržaja pripovijetke (građa, tema). Povežite ga s Kafkinim životopisom.

Ukažite na egzistencijalnu problematiku (odnos ja – svijet, obitelj). Iznesite svoje mišljenje o tim problemima.

Objasnite alegoriju prikazanu u djelu. Povežite je s naslovom.

Uklopite Kafkinu pripovijetku u kontekst roda/književne vrste. Opišite Kafkin stil. Povežite ga s obilježjima moderne proze.

Povežite Kafkino djelo s vremenom u kojem nastaje. Povežite ga i s današnjim vremenom: uočite njegovu aktualnost.

Osmislite na temelju prethodne analize djela zaključak o svijetu koji Kafka prikazuje.

**Kafkin svijet: tužna fikcija koja postaje sve stvarnija**

 Rano dvadeseto stoljeće odražava vrlo specifično razdoblje u svjetskoj književnosti – razdoblje avangarde. Avangarda nije jedinstven stil, poput realizma, već splet više različitih stilova kojima je zajedničko jedino iskazivanje otpora prema tradiciji. Zanimljivo je da najpoznatiji književnici toga doba u svom opusu okupljaju obilježja više takvih stilova, a zapravo ne pripadaju nijednom od njih. Jedan je od takvih umjetnika i Franz Kafka, koji je, koristeći razna svojstva avangardnih stilova, stvorio svoj unikatni književni pravac, zvan magijski realizam. Kafkino je stvaralaštvo, pogotovo djela o otuđenosti čovjeka, poslužilo kao inspiracija brojnim njegovim nasljednicima, a pripovijetka Preobrazba jedna je od najboljih primjera takvih djela.

 Ulomak sa samog početka djela djelotvorno sažima Kafkin stil pisanja, a već prva rečenica: ,,Kad se Gregor Samsa jednog jutra probudio nakon nemirnih snova, primijetio je da se u krevetu bio pretvorio u golema kukca”, otkriva nam mnogo. Ovakav *in medias res* početak ima u Kafkinom pisanju višestruku funkciju. Prvenstveno je on tu da bi šokirao čitatelja, a šok je jedno od Kafkinih omiljenih izražajnih sredstava. Ova nas rečenica automatski uvodi i u svojstvenu turobnu atmosferu koju Kafka često upliće u svoja djela, a nazire se i paradoksalna struktura koju autor želi naglasiti. Zajedno s ostalim stilskim sredstvima, moć paradoksa još je više izražena u početku njegovog slavnog romana *Proces,* gdje glavni lik Josef K.: ,,tog jutra biva uhapšen iako nije učinio nikakva zla.” Nakon dotad neviđenog početka djela, Kafka se upušta u opisivanje Gregorove okoline te njegove svijesti, ali to iznosi hladno, tako hladno da dobivamo dojam da je nevjerojatna radnja koja se odvija zapravo posve normalna, čak uobičajena. Tu se prvi put naziru i osobine ličnosti Gregora Samse koji se, usprkos činjenici da se pretvorio u golema kukca, živcira zbog teškog posla trgovačkog putnika. U daljnjem razvoju djela vidimo da Gregor nastoji poreći svoje stanje i živjeti kao da se ništa nije dogodilo, ali ga susret s obitelji vraća u stvarnost. Taj prvi susret s obitelji nakon preobrazbe ujedno je i početak Samsina propadanja. Od tog ga se susreta majka počela bojati, a otac mrziti. Jedino je njegova sestra Greta marila za njega i gledala ga kao brata, a ne kao štetočinu koje bolje da nema. S obzirom na činjenicu da je do preobrazbe Gregor izdržavao cijelu obitelj i vraćao njihove dugove, ovakva je njihova nezahvalnost za njega bila težak udarac, koji je doveo do toga da se i sam počeo ponašati više kao životinja nego kao čovjek, no najgori je udarac slijedio tek kada je svoju ljudskost pokušao vratiti uživajući u glazbi svoje sestre. Prilikom toga je nehotično unio nemir u članove svoje obitelji te preplašio stanare koji su živjeli s obitelji, a kojima je Greta svirala. Nakon ovog sestra iznosi ideju da ga se: ,,moraju riješiti, jer to više nije Gregor, već najobičnija zvijer, beštija.” Gretina izdaja dovela je Gregora do spoznaje kako bi obitelji bilo puno bolje da on nestane, tako da te noći on podliježe ozlijedama koje mu je prethodno bio zadao otac te umire. Najbolji odraz njegove propasti je u činjenici da je dvorkinja obitelj obavijestila o njegovoj smrti riječima: ,,Krepo je”, kao da se radi o bezvrijednoj životinji koja nikada nije bila više od tog. Poznavajući Kafkinu biografiju, a pogotovo odnos s hladnim autoritarnim ocem, ovakav nas slijed događaja ne treba čuditi, zapravo nas to vodi do zaključka da je Kafka kroz lik Gregora Samse zapravo reflektirao svoj odnos sa svojom obitelji, a pogotovo ocem i pokazuje da se on u svojoj obitelji osjećao nevažnim i otuđenim, baš kao Gregor. Ovaj nas zaključak daljnjim mišljenjem uvodi do novog zaključka da je *Preobrazba* zapravo alegorija tužnog svijeta u kojem živimo. Ta je alegorija posebno vidljiva u naslovu djela, koji ne opisuje samo Gregorovu preobrazbu iz čovjeka u kukca, već i iz afirmiranog člana obitelji i društva u njegov otpadak, tumor koji valja odstraniti. Velika opomena svijetu leži u činjenici da je samo jedna promjena bila dovoljna da započne Gregorov pad te da se pretvori u kukca u svakom značenju te riječi. Kafka nam ovim zapravo pokazuje koliko je naš položaj u društvu krhak, koliko današnje društvo ima sklonost odbacivanju te koliko kronično bolujemo od manjka suosjećanja. Poseban udarac Kafka upućuje i obitelji, kako svojoj, tako i općem statusu i funkciji obitelji danas. Obitelj, zajednica koja bi se trebala temeljiti isključivo na ljubavi i poštovanju, sve se više i više, poput Gregorove, temelji na interesu i tim se putem prestaje nuditi kao sigurno utočište pojedinca već ga, baš poput vanjskog svijeta, počinje prinuđivati na davanje usluga i očekivanje istih zauzvrat. Činjenica da je ovo djelo nastalo 1915., u jeku I. svjetskog rata i njegovog kaosa ne treba nam biti preveliko olakšanje, jer je ovo djelo danas možda još aktualnije.

 U ovom djelu prikazom tragične propasti samo jedne osobe unutar njegove obitelji, Kafka oslikava temeljne probleme naše stvarnosti. Samo se osvrnimo: zlostavljana žena, prosjak, narkoman, dijete stradalo u ratu... svi gregori samse koje otuđujemo i nastojimo pretvoriti u kukce te ih se riješiti, a oni trebaju našu pomoć i suosjećanje. Ako dublje promislimo, uviđamo bolnu istinu da hladan svijet o kojem piše Kafka sve više postaje naš svijet. Zato se svi mi moramo osvijestiti te raditi individualno i kolektivno da vratimo empatiju u našu stvarnost, a Kafkin svijet da se preobrazi u fikciju.

**Nikola Bišćan, 4. razred opće gimnazije Srednje škole Donji Miholjac**